ועדת הכלכלה, כנסת 20, פרוטוקול מספר 623, 2017-11-28 14:00

איתן כבל: שלום לכולם, גברתי מנהלת הוועדה, דובר.

איתן כבל: זה הדיון השלישי שלנו להיום ואנחנו דנים היום בהחלטת משרד הביטחון לחייב חיילי מילואים להחזיק בלאומי קארד לשם קבלת ההטבות של מועדון "בהצדעה".

איתן כבל: ברשותכם, ביקשתי לזמן את הדיון הזה אצלי בעקבות ההודעה שקיבלנו שמחייבת אותנו, את חיילי המילואים, או את כל מי שמשרת ונמצא כמי שביצע את שירות המילואים המשמעותי או שירות פעיל כפי שקורא לזה החוק, יחד עם העמותה למען משרתי המילואים.

איתן כבל: אנחנו רגילים לראות בדרך כלל כאן את חברי אבי סייג, אבל נבצר ממנו להגיע.

איתן כבל: הוא זה שבדרך כלל גם מנהל בחזית עבורנו את המאבקים ואת הקרבות בעניין הזה.

איתן כבל: אני רוצה להבהיר במה דברים אמורים, לפחות איך הדברים מתקבלים בעיניי.

איתן כבל: לאחר מכן נאפשר את ההסבר כאן לצה"ל, למערכת הביטחון, לכל מי שנוגע בעניין.

איתן כבל: אני רוצה להזכיר את הדבר הבא כדי שנבין את ההבדל בין "בהצדעה" לבין מערכות אחרות.

איתן כבל: בזמנו בוועדה מקבילה פה, בוועדת החוץ והביטחון, התקיים דיון שהייתי שותף לו.

איתן כבל: הייתי כיושב-ראש ועדת המשנה למוכנות צה"ל.

איתן כבל: גם ניהלתי את הדיון המסוים שעסק בעניינים הנוגעים להטבות לחיילי צה"ל.

איתן כבל: כמדומני שצחי הנגבי אז אפשר לי גם לנהל את הדיון כמי שעסק בשאלות האלה.

איתן כבל: אני תבעתי יחד עם חבריי לעמותה שהגיעה העת שיהיה לחיילי המילואים מועדון משלהם.

איתן כבל: לא, סליחה - ביקשתי ותבעתי שחיילי המילואים יהיו חלק מ"חבר", זו היתה נקודת המוצא.

איתן כבל: אמרתי: מדוע לא נהיה חלק מ"חבר"?

איתן כבל: האם אנחנו לא נותנים מעצמנו?

איתן כבל: מה שקרה בשורה התחתונה זה שבהמשך לכך ולאחר דין ודברים כשהסתבר שיהיה יותר קל להגיע לשלום כנראה בינינו לבין הפלסטינאים מאשר שאנחנו נהיה חלק מ - - -

<קריאה: - - -

איתן כבל: אבל למה?

איתן כבל: תשתחררי.

איתן כבל: את יודעת מה?

איתן כבל: זו האמת.

איתן כבל: הסיכוי שהיה מתאפשר לנו להיות חלק מ"חבר" הוא כמעט דומה, ואני אתן הנחה, שאולי היינו מצליחים להתחבר לפני השלום עם הפלסטינאים.

<חמדה מרק: אבל יש כרטיס אשראי.

איתן כבל: לא, אני מדבר איתך קודם כל על המצב העובדתי.

איתן כבל: קמו על רגליהם, הרכיבו רגליים נוספות, נתנו לנו בעיטות מכל הכיוונים שלא יקום ולא יהיה, ומה פתאום ואיך.

איתן כבל: אנחנו רק מילואימניקים.

איתן כבל: אמרנו: אוקי, בסדר.

איתן כבל: זה לא תקופת מזוזואיקון תחתון, לא צריך ללכת למיקרופישים באוניברסיטה העברית.

איתן כבל: זה היה כמעט אתמול, לפני כמה שנים, שהתקיים הדיון והוויכוח הזה.

איתן כבל: ואז ראש אכ"א מילואים הקודם חייק העלה את ההצעה ואמר: חברים וחברות, בואו נלך על המהלך שבו אנחנו מדברים על הקמת מועדון "בהצדעה", והתחייב שהם יתחילו ללכת ולעשות את הדברים כמו שצריך.

איתן כבל: אכן, בהתחלה היו חבלי לידה לא פשוטים.

איתן כבל: משרד הפנים נתן הטבות לטפסים של ביטול אגרה למי שרוצה לרדת מהארץ וכל מיני דברים כאלה.

איתן כבל: זוכרים את זה?

איתן כבל: זה היה בסדר בפולקלור של ההתחלה של הפעילות, ולאט לאט לשמחתנו המועדון תפס נפח יפה, ועוד ארוכה הדרך.

איתן כבל: הציפיות שלנו והמחשבות שלנו מה היכולות שיכולות להיות בתוך הכרטיס הזה - כי נקודת המוצא היא, ואני רוצה שיהיה ברור, "בהצדעה" איננו מועדון לקוחות.

איתן כבל: כדאי שהטרמינולוגיה הזו תשתנה.

איתן כבל: זו הטבה במסגרת ההטבות שמערכת הביטחון, צה"ל, חשבו לנכון אז שצריך לתת לחיילי המילואים.

איתן כבל: כשמדברים על הטבה או מועדון לקוחות יש כאן שתי נקודות התייחסות אחרות לגמרי.

איתן כבל: אדוני קצין מילואים ראשי, ברוכים הבאים בצל קורתנו.

איתן כבל: אני ואתה עוד לא נפגשנו גם כראש השדולה של המילואים.

איתן כבל: ארי סינגר, אני מאחל כמובן לך בהצלחה בתפקיד, ואני בטוח בשמי ובשם כל היושבים כאן ובשם חיילי המילואים.

איתן כבל: בעזרת השם תעשה מלאכתך נאמנה ותוציא טוב תחת ידיך למען חיילי המילואים.

<ארי סינגר: אמן.

איתן כבל: פניתי למשרד הביטחון.

איתן כבל: התשובה שקיבלתי היתה אחת המבזות והמביכות שקיבלתי כאן בכנסת.

איתן כבל: ממש חוץ מלבעוט לי בראש ולכדרר את הראש שלי בחוצות, זה מה שנעשה.

איתן כבל: ממש הובכתי מהתשובה.

איתן כבל: בשורה התחתונה כשראיתי גם שוועדת החוץ והביטחון לא בדיוק ממהרים מסיבות כאלה ואחרות לקיים את הדיון וכל אחד מספר לי סיפור אחר, מצאתי לנכון.

איתן כבל: יש ועדה, וזו בדיוק הוועדה הזו שממונה על העניינים הספציפיים האלה.

איתן כבל: אולי לא מהזווית של המילואים, אבל היא ממונה על העניין הזה מהזווית של כרטיסי האשראי ומועדוני לקוחות.

איתן כבל: גם חברים של "בהצדעה" ישבו בוועדה הזו כאן רק לא מזמן והשתדלנו לסייע כמיטב יכולתנו.

איתן כבל: לא תמיד בהצלחה, אבל לפחות הרצון שלנו הוא כמובן למען הלקוחות.

איתן כבל: ניסינו והשתדלנו.

איתן כבל: ברגע שהתקיים כאן הדיון, קיבלנו פה בקשה לפגישה עם הגברת קירשנר.

איתן כבל: ישבנו עם תת-אלוף מירב קירשנר יחד עם הצוות שלה והיא הציגה בפנינו מצג אחר, אני מוכרח לומר.

איתן כבל: אני צריך שהדברים גם יונחו וייאמרו - מצג אחר לגמרי.

איתן כבל: אני מקווה שמול היריבים שלנו ההתכתבות קצת יותר טובה בתוך המערכות, אבל לפחות במה שקשור לפה.

איתן כבל: אני לא אגיד, אני אאפשר כמובן למירב.

איתן כבל: יש בינינו מערכת יחסים מאוד טובה.

איתן כבל: חשוב לי להדגיש את זה כראש השדולה שנותנת לנו רוח גבית בהמון דברים, אם לא בכל הדברים.

איתן כבל: לא רק אליי, גם לעמותה.

איתן כבל: יחד עם זאת, בעניין הזה באנו לעשות פה סדר ולקבל את ההבהרות מאל"ף ועד ת"ו בדיוק איפה הדברים עומדים.

איתן כבל: אני מזכיר, בסוף בסוף זה הטבה.

איתן כבל: זה לא שירות, זה הטבה של חיילי המילואים.

איתן כבל: ברשותכם, רק אאפשר לנציג העמותה להציג את הדברים מנקודת המבט שלהם.

איתן כבל: כמובן שאשמח שאנחנו נתקן כפי שתיקנת אותי, אבל אחר כך.

איתן כבל: קודם כל נשמע אותם.

איתן כבל: אדוני, בבקשה.

<איתי נבו לנדסברג: איתי לנדסברג, אני במה שהיה פורום מג"דים, מח"טים, טייסים במילואים משנת 95', והיום אנחנו העמותה למען משרתי המילואים.

<איתי נבו לנדסברג: אני רוצה להזכיר שכל הנושא הזה של הכרה והוקרה נולד אחרי הרבה שנים של מאבק על חוק המילואים.

<איתי נבו לנדסברג: המדינה התחייבה להכיר ולהוקיר, לא התחייבה למסחר את חיילי המילואים.

<איתי נבו לנדסברג: אני אומר מראש, אנחנו דורשים לבטל את המכרז הזה, לצרף את חיילי המילואים לארגן "חבר" כמו שאמר פה יושב- ראש הוועדה ולהפסיק לסחור על גבם - זה קודם כל.

<איתי נבו לנדסברג: אני רוצה להסביר מה קורה.

<איתי נבו לנדסברג: מועדון "בהצדעה" שנועד להוקיר את חיילי המילואים באמצעות הנחות והטבות הפך למסחטת כספים של משרד הביטחון.

<איתי נבו לנדסברג: אם כל חייל מילואים נדרש לשלם 10 שקלים בחודש, 120 שקל בשנה כפול 220,000 חיילי המילואים, תעשו חשבון, אנחנו כבר ב-24 מיליון שקל שמשרד הביטחון התחייב להעביר 15 מיליון מתקציבו לעניין של "בהצדעה".

<איתי נבו לנדסברג: בפועל, הוא לא צריך להעביר כלום.

<איתי נבו לנדסברג: המועדון שנועד לכלל החיילים נמכר לחברה מסחרית שלא כל החיילים רוצים בשירותיה, ואלה שלא מוכנים לקבל את שירותיה הוצאו מהמועדון.

<איתי נבו לנדסברג: איפה כאן ההכרה ואיפה ההוקרה?

<איתי נבו לנדסברג: משרד הביטחון בניגוד לתפקידו הממלכתי בעצם סוחר בזכויות חיילי המילואים, בזכויות של ההכרה והוקרה.

<איתי נבו לנדסברג: גם התקציב שהוקצב למועדון מחוסל ומשרד הביטחון מבצע מין קומבינה שהוא גם שותף לרווחים.

<איתי נבו לנדסברג: כלומר, דרך המועדון מוכרים כל מיני מוצרים, ומשרד הביטחון מתחלק 60:40 עם החברה המסחרית.

<איתי נבו לנדסברג: מי שלא מאמין, שיקרא כאן את הסעיפים בחוזה שלהם.

<איתי נבו לנדסברג: את הדבר הזה צריך לבטל.

<איתי נבו לנדסברג: צריך לבטל את כל המכרז הזה ולהחזיר לכל חיילי המילואים, בלי הבדל דת, גזע, מין וכרטיס אשראי, את הזכויות שלהם במועדון "בהצדעה".

<איתי נבו לנדסברג: לחלופין, אנחנו דורשים שיצרפו את חיילי המילואים למועדון "חבר".

<איתי נבו לנדסברג: אני חושב שהדבר הזה לא יכול להימשך.

<איתי נבו לנדסברג: תודה.

איתן כבל: תודה.

איתן כבל: הטענות כפי שהן מועלות כאן הן לא פשוטות.

איתן כבל: אני מאוד מקווה שזה לא כך כי כשדיברנו הדברים הוצגו אחרת.

איתן כבל: לא סתם ביקשתי להתחיל עם הדברים כיוון שאני יודע.

איתן כבל: שמעתי כבר את הנתונים האלה והיה חשוב לי שהם יישמעו מפי אנשי העמותה.

איתן כבל: תת-אלוף מירב קירשנר, בבקשה.

<מירב קירשנר: קודם כל, צהריים טובים.

<מירב קירשנר: כאמור, מירב קירשנר ראש מטה אגף כוח אדם.

<מירב קירשנר: בתפקיד קודם רח"ט תומכ"א.

<מירב קירשנר: אני מזכירה את זה משום שזה התפקיד שבו הייתי אחראית גם על אכ"א מילואים שמרכז את הטיפול במילואים במטה הכללי, וקודם קודם בכלל ראש מחלקת המילואים של זרוע היבשה.

<מירב קירשנר: קודם כל, אני מודה על ההזדמנות להופיע בפני הוועדה והפורומים השונים ולהסביר את הדברים.

<מירב קירשנר: מדוע מודים?

<מירב קירשנר: משום שמטרת ההחלטה שלנו, שאגב התקיימה בסוף תחקיר שאני ביקשתי לבצע עוד בתפקידי הקודם, היתה להביא בשורה למשרתי המילואים הפעילים ולמנף את ההטבות שניתנות על-ידי מועדון "בהצדעה".

<מירב קירשנר: אנחנו עסקנו בזה משום שאתם ביקשתם - חיילי המילואים, אנשים מהבית הזה.

<מירב קירשנר: כולם העלו לי כל הזמן את הרצון לפרוץ דרך לכיוונים נוספים, להעשיר את ההטבות, ובזה עסקנו.

<מירב קירשנר: ביצענו סקר וקיימנו תחקיר על מנת לבחון את הדרכים למנף את ההטבות שניתנות על ידי המועדון.

<מירב קירשנר: בפתח הדברים נאמר שלמדנו במרוצת השיח שהתקיים בשבועות האחרונים שלא הסברנו נכון את המהלך, ואנחנו לוקחים על זה אחריות.

<מירב קירשנר: לכן, מודים על ההזדמנות להסביר.

<מירב קירשנר: מערך המילואים בראייתנו הוא מרכיב חיוני וקריטי ביכולת ההכרעה של צה"ל.

<מירב קירשנר: כך אנחנו מתייחסים למערך הזה.

<מירב קירשנר: התפקיד שלנו הוא באמת להוקיר בכל דרך את העשייה ואת משרתי המילואים הפעילים.

<מירב קירשנר: אני מזכירה שהרחבנו גם את ההיבט הזה של משרתים גם למפקדים אחרי עבודת מטה ארוכה.

<מירב קירשנר: מיד נראה את עיקרי הדברים.

<מירב קירשנר: אנחנו מסתכלים על צה"ל כעל מערכת אחודה שיש בה שותפות ואחריות למשימה, וכך אנחנו מצפים מעצמנו לטפל במערך המילואים.

<מירב קירשנר: אנחנו מקפידים לזכור שהמערך הזה פועל מתוקף חוק.

<מירב קירשנר: עם זאת, אנחנו לא סתם תבענו את המילים "נבחרת משרתת", כי אנחנו חושבים שמי שמבצע מילואים ובאמת נושא בעומס הזה שהוא גם זכות, נכון לטפל בצורה ראויה ולמצוא את הדרך להוקיר באופן הכי רחב שרק אפשר.

<מירב קירשנר: נרצה להציג לכם את הרקע, הזכאים היום, מהי ההחלטה שהתקבלה ומדוע קיבלנו אותה, ומה הבשורה שבראייתנו ההחלטה הזו יוצרת.

<מירב קירשנר: אני רוצה להדגיש שעד עכשיו חשבתי שיש דברים שרק לא הסברנו נכון, אבל בדברים שנאמרו קודם יש פשוט דברים שהם לא נכונים הלכה למעשה.

<מירב קירשנר: יכול להיות שחלקם נמצאים במכרז והם אפשריים ברמה הכללית.

<מירב קירשנר: נצא עוד מעט למכרז חדש, המכרז ההוא היה כבר לפני מספר שנים, וצה"ל כאמור לא עוסק במכרזים.

<מירב קירשנר: נשמח שתציעו לנו הצעות ונטייב אותו.

<מירב קירשנר: זה קורה כבר ב-2018.

<מירב קירשנר: אבל לא נגבה שקל מחיילי המילואים על ידי המועדון וגם לא ייגבה שקל בעבור הכרטיסים.

<מירב קירשנר: אני אומרת את זה על הסף.

<מירב קירשנר: יותר מזה, צה"ל לא יפחית בכלום מהכספים בכל שנות התר"ש, וגם זה תיכף יוצג וגם ייכתב באתר, מהכספים שמושקעים במועדון.

<מירב קירשנר: ההיפך, אנחנו מתכוונים לייצר מועדון שיש בו יותר תקציבים ויותר הטבות.

<איתי נבו לנדסברג: כמה?

<מירב קירשנר: אני מאוד רוצה להראות לכם את הדברים.

<מירב קירשנר: אם יהיו אחר כך שאלות אענה.

<אייל יוסיפסקו: אני אייל יוספיקו, ראש עתכ"א מילואים.

<אייל יוסיפסקו: המצגת עלתה.

<אייל יוסיפסקו: אנחנו שמים פה שקף אב שמדבר על המערך ואיך אנחנו מסתכלים פנימה, ונגעה בזה הרמ"ט.

<אייל יוסיפסקו: הרקע להקמת מועדון "בהצדעה" - המועדון הוקם בשנת 2010, גם זה הוזכר פה.

<אייל יוסיפסקו: המטרה היתה חיזוק, הערכה והוקרה של המשרתים במילואים.

<אייל יוסיפסקו: אנחנו רואים במועדון מרכיב נוסף במסגרת המעטפת.

<אייל יוסיפסקו: אני חוזר על מינוח "מרכב נוסף".

<אייל יוסיפסקו: הוא מתוקצב על-ידי צה"ל מדי שנה כ-15 מיליון שקלים.

<אייל יוסיפסקו: נכון לזמן הזה, 120,000 חברים שמחזיקים בכרטיס אשראי "בהצדעה".

<אייל יוסיפסקו: אנחנו יודעים להגיד על עצמנו את השורה התחתונה פה שהמועדון זוכה להתייחסות חיובית.

איתן כבל: אתם צריכים לתקן את הציוץ שלכם כי נולדו אלף מחזיקים בין השיחה לבין הציוץ.

איתן כבל: אתם הוצאתם הודעה על 121, ופה 120.

איתן כבל: סתם רציתי להראות שאני מתכתב עם החומר.

<איתי נבו לנדסברג: השאלה היא לא כמה מחזיקים אלא מה הפוטנציאל.

<איתי נבו לנדסברג: כמה אנשים?

<איתי נבו לנדסברג: לפי הנתונים שלנו זה 220,000.

איתן כבל: שניה, אחרי זה נעסוק בזה.

איתן כבל: בבקשה.

רועי פולקמן: גם אויבי ישראל קוראים את פרוטוקול ועדת הכלכלה.

רועי פולקמן: תנפח את המספרים.

רועי פולקמן: תגיד: חצי מיליון פוטנציאל, שני מיליון פוטנציאל.

<אייל יוסיפסקו: בשקף שמוצג פה, ואני מעריך שכל השותפים לעבודה פה מכירים את הזכאות, מי שסיים שירות מילואים ומי ששוחרר בכבוד ומי שהוא משרת מילואים פעיל כשזו אוכלוסיית המיקוד.

איתן כבל: יש הגדרה מה זה משרת מילואים.

איתן כבל: אם אינני טועה, 20 יום לשלוש שנים.

<אייל יוסיפסקו: נכון, אדוני לא טועה.

<אייל יוסיפסקו: 20 יום בשלוש שנים, למעט אלו שהשתחררו בשלוש שנותיהם הראשונות, בשנתיים, או הראשונה והשנייה או השנייה והשלישית, בביצוע של 14 יום.

<אייל יוסיפסקו: סוגיית המועדון בהיבט התקציב והניהול - יש פה את המקור התקציבי של 15 מש"ח במימון צה"ל ו-5 מש"ח שאלו רווחי הסליקה ומוגדרת כהכנסה.

<אייל יוסיפסקו: ההטבות - למעלה מ-1,500 הטבות, וסדר גודל מכירות של כ-90 מש"ח בשנה.

<אייל יוסיפסקו: בהיבט של הפעילים באתר, וזה מי שפעיל באתר בהיבט הטכני, כ-100,000 פעילים באתר.

<אייל יוסיפסקו: למעשה, אנחנו מדברים על כ-120,000 מחזיקי כרטיס אשראי.

<אייל יוסיפסקו: אנחנו רואים פה גידול ב-15,000 מאוגוסט האחרון.

<אייל יוסיפסקו: התפלגות הרכישות במועדון מדברת פה על מספר תחומים והם מוצגים כאן לפניכם, מה באטרקציות, מה בכרטיסים לקולנוע בין יתר התחומים.

<מירב קירשנר: גם מזה אנחנו למדנו לטובת השנים הבאות שבהן להבנתנו יהיה לנו יותר כסף, מה הן ההעדפות שלכם.

<מירב קירשנר: גם קיבלנו מאנשי מילואים יותר בקשות בהקשרים של נופש, פנאי, כרטיסים, וכיוצא בזה.

<מירב קירשנר: נראה לכם לאן אנחנו רוצים להתרחב.

רועי פולקמן: לאחרונה דיברנו הרבה על ההסתכלות על המשפחה כיעד של תפיסת המילואים המעודכנת.

רועי פולקמן: אני חושב שחשוב שזה גם יתבטא בהטבות למשפחה.

רועי פולקמן: כל הזמן אומרים: המשפחה צריכה להרוויח מזה, זה לא רק משרת המילואים לכשעצמו.

רועי פולקמן: ממילא הם משתמשים בזה, וגם קמל"ר החדש דיבר על זה כאחד היעדים המרכזיים שלו.

רועי פולקמן: אני חושב שזה חשוב.

<ארי סינגר: ארי, קצין מילואים ראשי.

<ארי סינגר: בסוף כמעט כל הדברים פה בן אדם לא עושה לבד.

<ארי סינגר: אני איש מילואים ואני אבא לארבעה מילואימניקים וכולם מחזיקים "בהצדעה", כולם פעילים.

<ארי סינגר: לא בשביל זה הקמנו את המועדון, אבל שכשבן אדם הולך להטבה עם אשתו או עם בן/בת הזוג או עם הילדים והוא אומר: אני קיבלתי הנחה בגלל שאני מילואימניק, יש לזה מסר נוסף לעצם ההטבה הכספית.

<אייל יוסיפסקו: פה זה דף להתרשמות של איך נראה האתר.

<אייל יוסיפסקו: עיקרי הממצאים: בסקר שבוצע הודות המועדון, והסקר מדבר פה בקרב הפעילים - כלומר, מי שיש לו כרטיס אשראי - העמדות המתגבשות הן חיוביות.

<אייל יוסיפסקו: בולטת שביעות הרצון הגבוהה מהשירות, גם מהפעילות וגם מההטבות, ובטח מאיך שהאתר נוח וידידותי.

<אייל יוסיפסקו: מוצגים פה הציונים.

<אייל יוסיפסקו: המקרא בצד ימין.

<אייל יוסיפסקו: מדברים פה על השביעות או מהמחירים או על מגוון הפעילויות או ההטבות, האם זה נותן מענה, וגם על האתר עצמו.

<מירב קירשנר: זה סקר ופה מוצגים נתונים כמותיים.

<מירב קירשנר: מעבר לזה, יש גם את התחושות שלנו ואת הפניות שאנחנו מקבלים.

<מירב קירשנר: אני הייתי רח"ט תומכ"א במבצע האחרון.

<מירב קירשנר: עוד בטרם סיום המבצע קיבלנו מבול של בקשות מנשות משרתים, מבני זוג, מהמשרתים עצמם.

<מירב קירשנר: הלכנו עם הבקשות, הקדמנו את נקודת הזכאות כדי לאפשר ליותר אנשים להיכנס.

<מירב קירשנר: אנחנו חשים את הדרישה להרגיש שייך ולזכות בהטבות האלה, מה שמבחינתנו מאוד נכון.

<אייל יוסיפסקו: השקף הבא מבטא את זה שהמועדון הוא מרכיב מיני כמה של הטבות למשרתים או מפקדי מילואים פעילים.

<אייל יוסיפסקו: אני לא אעבור פה נושא נושא.

<אייל יוסיפסקו: הם מוכרים גם בבית הזה וגם למי שעוסק בתחומים.

<אייל יוסיפסקו: המועדון הוא מרכיב נוסף מיני כמה.

<מירב קירשנר: אני אתמול הצגתי תוכנית עבודה של אגף כוח אדם.

<מירב קירשנר: אחד הדברים שמקבל ביטוי, מבחינתנו, זה נושאים שהכנסנו לתוכנית, לא ראשונה אבל שחשוב לצה"ל לשמר בפנים, כמו נופשי מג"דים, ואתם יודעים שהוספנו על זה, אפרופו משפחות, כמו חינוך למילואים, חיזוק המשרתים, סופי שבוע למשרתים ובני/ בנות זוג ברמה היחידית באופן ייחודי.

<מירב קירשנר: כל הדברים האלה הם מרכיבים משלימים שבחלקם הרעיון הוא לייצר יותר לכידות ברמת היחידה עצמה, ובחלקם הרעיון הוא הוקרה לשם הוקרה.

<אייל יוסיפסקו: כשאנחנו מסתכלים פה על המועדון, ואני חושב שיש פה חלק מהתשובות לדברים שנתבקשנו לענות עליהם, מטרת העל היא הרחבת ההטבות שניתנות לרווחת חיילי המילואים.

<אייל יוסיפסקו: היו פה ביטויים של "להרוויח", ואני חושב שזה תגמול על המעשה הנאצל הזה של שירות מילואים שהשכיחות שלו מוכרת גם לכם.

<אייל יוסיפסקו: כספי הסבסוד - אנחנו רוצים שיופנו לטובת הזכאים בלבד.

<אייל יוסיפסקו: פה חיוב חובת כרטיס האשראי זה משהו שאם תרצו ניכנס אליו.

<אייל יוסיפסקו: אבל בעצם זה שאין כרטיס אשראי - - -

איתן כבל: מילה לפני כן, חשוב מה שנאמר כאן.

איתן כבל: האם יש באמת מצב שבו מהעמלות שנגבות , וזה הולך 60 : 40, זאת אומרת 60% - כאן הציג, נכון?

<חיים ניר: חיים ניר, אני אחראי על מועדון "בהצדעה" במשרד הביטחון.

<חיים ניר: אני אגיד לך מה שכתוב.

<חיים ניר: אנחנו לוקחים מהרווחים של החברה 40% ומחזירים אותם לסבסוד לטובת - - -.

<חיים ניר: זאת אומרת, אם החברה קונה מוצר בשקל, ולמילואים מוכרת אותו ב-1.10 שקל, אז לא נותנים לה את כל הרווח הזה.

<חיים ניר: היא מחזירה אותו לחברי המועדון.

<חיים ניר: זאת אומרת, חברי המועדון נהנים גם מהמחיר הכי זול שקיים בשוק וגם מהרווחים של החברה.

<חיים ניר: אם היו רווחים כאלה מחזירים אותם לסבסוד של חברי המועדון.

<איתי נבו לנדסברג: אבל לפי הבדיקה שלנו המוצרים יותר יקרים והסבסוד הזה נכנס אליכם לתוך תקציב הביטחון.

<איתי נבו לנדסברג: הוא לא נוסף על ה - - -

<חמדה מרק: לא נכנס שקל.

איתן כבל: חברים יקרים, זה לא עכשיו האם חייזרים נחתו בשנות ה-50 או ה-40, זה שחור לבן - או שזה אכן נכון מה שנאמר כאן או שלא.

רועי פולקמן: יש כאן טענה מוזרה קצת בהקשר.

רועי פולקמן: יש פה הרבה דברים שצריך לבחון למה עשו את זה.

רועי פולקמן: אבל להגיד שמשרד הביטחון מנסה לגזור קופון על מועדון "בהצדעה"?

רועי פולקמן: אני בא ממפלגת כולנו, אנחנו נהיה מאוד מבסוטים.

רועי פולקמן: אפשר לקצץ בתקציב הביטחון כי הכנסות צה"ל לעתיד יבואו ממועדון "בהצדעה"?

רועי פולקמן: זה נשמע לי טיעון לא רציני.

רועי פולקמן: מה, המוצרים יותר יקרים?

רועי פולקמן: אפשר לבוא ולהגיד שהשירות פחות טוב, שזה מקשה על אנשים להוציא את הכרטיס, שיגרמו להם עלויות.

רועי פולקמן: אבל להגיד שהצבא על הפקקטה כמה מיליונים האלו הוא עושה סיבוב דרך המועדון?

רועי פולקמן: זה בעיניי טיעון שאלא אם יש לך הוכחות, זה נשמע לי טיעון לא לעניין.

איתן כבל: יש פה כמה טענות שחשוב שיובהרו: סיפור ה- 60: 40, באמת מה המשמעות שלו, עניין ה-10 שקלים שניגבה, כן או לא.

איתן כבל: אלה דברים שזה כן או לא.

איתן כבל: אין כאן יום לימודים.

<מירב קירשנר: תשאל.

איתן כבל: אני מכבד אותך, מירב.

איתן כבל: אני מאפשר לכם.

איתן כבל: אבל אני רוצה שאנחנו נצא מכאן שמה שעדיין לא ברור לנו גם ייכתב בצורה ברורה ויובא אלינו כמסמך כתוב כדי שהדברים פה יהיו ברורים.

איתן כבל: אין כאן אמצע, או שזה נעשה או לא.

רועי פולקמן: להגיד שהמוצרים יותר יקרים, אי-אפשר להוכיח.

רועי פולקמן: איך נדע?

<איתי נבו לנדסברג: אבל הדברים הכי חשוב שמחייבים את חיילי המילואים לכרטיס אשראי מסוים, ומי שלא מקבל מאבד את הזכויות "בהצדעה".

רועי פולקמן: זה דיון אחר.

איתן כבל: תיכף נגיע לזה.

איתן כבל: רק רציתי שהדברים יונחו.

<חיים ניר: מבחינת ה-10 שקלים - לא לוקחים אגורה אחת מאף חייל מילואים.

איתן כבל: אני יכול להגיד לכם שבפגישה המקדימה שהיתה לי עם מירב והצוות שלה - אני יכול להגיד אולי מפה נולדה גם הטעות - היה ויכוח.

איתן כבל: היו כאלה שסברו שאולי נכון לגבות את ה-10 שקלים, זה לא כצעקתה.

איתן כבל: הצבא קיבל החלטה בעניין הזה.

איתן כבל: בדיוק לאור העובדה שמדובר בהטבה ובהוקרה לעניין הזה התקבלה החלטה נכונה, למרות שגם ה- 10 שקלים זה לא "היום הרת עולם".

איתן כבל: אבל אני סבור שצדק צה"ל שקיבל את ההחלטה הנבונה בעניין הזה לא לגבות את ה-10 שקלים.

<מירב קירשנר: אגב, זה לא עכשיו.

<מירב קירשנר: זה כבר שנים כך.

איתן כבל: לא משנה, העובדה הזו ברורה.

<אייל יוסיפסקו: שימור השקעת צה"ל במועדון - 15 מיליון שקלים בתוכנית הרב שנתית.

<אייל יוסיפסקו: זאת אומרת, 15 כל שנה למשך התוכנית הרב שנתית.

<אייל יוסיפסקו: לדעתי, עניתי פה על השאלות שנשאלנו האם צה"ל מתכנן על רווחי הסליקה כדי להוריד את המימון.

איתן כבל: אני אגיד לך עוד דבר בעניין הזה של ה- 15 מיליון.

איתן כבל: חשוב שהדברים ייאמרו וזה נוגע לפתיחה של הדברים שלך, תת אלוף מירב קירשנר.

איתן כבל: כי מה ביקשנו בעניין הזה?

איתן כבל: אבי סייג ואני ביקשנו בשם העמותה להיפגש איתכם ולעשות תיאום ציפיות.

איתן כבל: אולי נוכל לעזור לכם.

איתן כבל: מה קרה?

איתן כבל: חשוב שהדברים ייאמרו.

איתן כבל: אני הלכתי לעשות את הבירורים.

איתן כבל: עזבי את אבי סייג.

איתן כבל: את זוכרת?

איתן כבל: הייתי כולי טעון כי נאמר על-ידי גורמים בכירים במערכת, לא איזה סגן מפקד חוליה מצומצמת.

<חמדה מרק: מי אמר?

איתן כבל: את רוצה שאני אגיד שמות?

<חמדה מרק: הוא מתעסק עם זה.

איתן כבל: אני אמרתי שדיברתי איתו?

<חמדה מרק: לא איתי גם.

איתן כבל: את צודקת.

איתן כבל: אני אמרתי אתם?

איתן כבל: אבל יש עוד תא"לים ומנכ"לים.

איתן כבל: מערכת הביטחון זה גוף גדול.

איתן כבל: יש שני מגדלים בבניין שבו אתם נמצאים בקריה.

איתן כבל: את גרה בחדר אחד וגם הוא בחדר אחד.

איתן כבל: אתם לא כל מערכת הביטחון, אתם לא כל צה"ל.

איתן כבל: אני שמח שאתם רוצים לקחת על כתפכם את הכול.

איתן כבל: הנה, יושבת כאן העוזרת הנכבדת שלי, מאיה עזריה, והיא יודעת את התשובות שהרתיחו אותנו.

איתן כבל: התשובות הן לא מאיזה סגן של הסגן של התת-סגן.

איתן כבל: דרך אגב, חלק מופיע פה כתוב.

איתן כבל: לא באתי לעשות שיימינג לאף אחד, אלא אני בא כדי לקדם את העניין.

איתן כבל: נוצר נתק וכל אחד בא עם הסיפור שלו.

איתן כבל: הגדילו ואמרו.

איתן כבל: אני עמדתי לדבר איתו ועם כחלון שאמרו לי: תשמע, כל הסיפור מסתכם ב-5 מיליון שקלים.

איתן כבל: אמרתי: וואלה, אולי נלך ונמצא לזה פתרון.

איתן כבל: על 5 מיליון שקלים מערכת הביטחון תתמוטט?

איתן כבל: נפנה לכחלון שיבוא ויציל את מערכת הביטחון.

איתן כבל: גם הדברים שנשמעים אולי בעיניכם מופרכים שאומר איתי בשם העמותה, התרוצצו כאן לא בצורה של מר שמועתי, אלא אנשים שהם מוסמכים לפחות בהגדרת התפקיד שלהם.

איתן כבל: לכן, אני שמח שאני עושה את הדיון פה ולא במקום אחר.

איתן כבל: אנחנו מניחים בדיון את הדברים ומבהירים אותם.

איתן כבל: לכן, גם ה-15 מיליון שקל.

איתן כבל: יכול להיות שכל אחד לקח את זה למקום אחר.

<מירב קירשנר: אנחנו לא באים כדי להתנצח אלא כדי להפריך דברים לא נכונים ולשים את הדברים לאשורם.

<מירב קירשנר: ההחלטה הזו לא נולדה ביום בהיר.

<מירב קירשנר: היא התקבלה אחרי תחקיר שביצענו שכוונתו היתה למנף את מועדון "בהצדעה" - זו המטרה.

<מירב קירשנר: אנחנו הולכים להרחבת ההטבות שניתנות.

<מירב קירשנר: כל כספי הסבסוד ללא יוצא מהכלל יופנו לטובת הזכאים.

<מירב קירשנר: חבר הכנסת כבל, אנחנו מצאנו, וכך כנראה מתנהלים בכלל, שבמקום שבו אין חובת שימוש בכרטיס אז כספי הסבסוד הולכים גם לחברים, למקומות עבודה, לא למקומות שאליהם התכוונו.

<מירב קירשנר: ולא לשם כך מערכת הביטחון משקיעה כסף.

איתן כבל: כן, החייל שקונה לכל החבר'ה.

<מירב קירשנר: נכון.

<מירב קירשנר: אנחנו מתכוונים חד משמעית, ואגב, יש דברים אחרים בצה"ל שאני לא יודעת להגיד את זה עליהם בהסתכלות תר"שית, להמשיך בהשקעה במועדון בהיקף ששמנו כל השנים.

רועי פולקמן: האם אפשר לשאול שאלות על התקורות כי התמונה הכללית ברורה?

רועי פולקמן: המאקרו ברור.

<מירב קירשנר: מיד אנחנו נגיד גם מה אנחנו חושבים שהולך להיות.

<מירב קירשנר: הכרטיס הוא חינמי, וגם על זה היו כל מיני הערות והארות, לא כשנמפיקים ולא אם מנפיקים מחדש ולא חידוש - שום דבר.

<מירב קירשנר: כרטיס חינמי, נקודה.

<מירב קירשנר: המועדון, אני מזכירה, לא השיק את הכרטיס עכשיו.

<מירב קירשנר: לראייה, אנשי המילואים מבינים את המסרים ויש גידול ניכר.

איתן כבל: כמעט גיליתם סוד צבאי כמה חיילים פעילים יש לנו.

<מירב קירשנר: אנחנו לא מגלים.

<מירב קירשנר: פעילים מילא, על המערך כולו אנחנו לא מגלים.

<מירב קירשנר: ההכנסות מסליקה או מהחזרי הסליקה עומדים היום פחות או יותר על 5 מיליון שקלים כאשר עשינו אילוסטרציה בהסתכלות על סוף 2018, לא על קצה התר"ש, וההבנה שלנו היא שההכנסות האלה יוכפלו בהנחה שההתנהלות תהיה התנהלות דומה.

איתן כבל: ככל שתהיו יותר טובים כך יהיה לנו יותר אינטרס להשתמש בזה.

<מירב קירשנר: נכון.

<מירב קירשנר: כל הכסף הזה יוחזר לטובת החיילים.

<מירב קירשנר: מה עוד אנחנו מתכוונים לעשות?

<מירב קירשנר: להעשיר הטבות למפקדים במילואים כשאני מזכירה שיש עכשיו גם אוכלוסייה כזו, הרחבת הסבסוד להטבות בזכות הכסף הזה, לתת תנאי אשראי טובים יותר שזה אופציונאלי כמובן למי שבוחר, וכרטיס אשראי שהוא כרטיס אשראי למג"דים - להכניס שימושים פנימה.

<מירב קירשנר: זה מה שאנחנו רואים בהסתכלות בהשוואה בין 2016 ל-2018 - מחר בבוקר.

<מירב קירשנר: התקציב הוא אותו תקציב, ההכנסות מסליקה יוכפלו - זה כאמור תחזית.

<מירב קירשנר: כמות כרטיס האשראי - אנחנו רואים גידול.

<מירב קירשנר: כבר כיום יש לנו 120,000 כשב-2016 היינו על 90,000.

<מירב קירשנר: נגדל בכרטיסי הרוכשים, ובהלימה אנחנו גם מניחים שבסכומים שיוצאו לחודש.

<מירב קירשנר: אנחנו רוצים להמשיך להיות מועדון מוביל ולזנק בזה, להרחיב את היקף חברי המועדון הפעילים והיעד שלנו הוא לגדול ב-30%, להרחיב את היקף והמגוון של ההטבות ולשמור את שביעות הרצון של המשרתים ברמה גבוהה.

<מירב קירשנר: אנחנו הולכים למכרז חדש ב-2018.

<מירב קירשנר: כאמור, לא משתמשים בכל תנאי המכרז, ולכן לא רלוונטי לקרוא שם את השורות הקטנות שלא מופעלות ולא מתקיימות הלכה למעשה.

<מירב קירשנר: אנחנו רשמנו את הדברים.

<מירב קירשנר: הארתם והערתם, יכולים להמשיך להציע.

<מירב קירשנר: אני נפגשת עם כל עמותה, עם כל בעל תפקיד שרוצה.

<מירב קירשנר: כמובן ראש עתכ"א מילואים וקמל"ר.

<מירב קירשנר: אנחנו נלמד, נאסוף עוד בקשות, ונתקדם.

איתן כבל: אני רוצה להציע הצעה ואפנה אותה גם אליכם.

איתן כבל: אני סבור שזה בסדר גמור, והייתי חלק ושותף יחד עם העמותה לכתיבת הקביעה שמי שעושה שירות פעיל שמשמעותו בשלוש שנים 20 ימים.

איתן כבל: אני חושב שצריך גם הגדרה לאחור: מי שפורש ומסיים שירות מילואים מכובד.

איתן כבל: זאת אומרת, כמו ב"חבר" שיצרו מדרגה של מי שמסיים את תקופת השירות הקבע שלו, אפשר לייצר מדרגה חד משמעית לחיילי מילואים שנתנו מעצמם.

איתן כבל: בכל זאת, 20 - 30 שנה, כל אחד מהמקום שבו הוא נמצא.

<חמדה מרק: זה בעבודה, אנחנו מדברים על זה.

<חמדה מרק: כבר העלינו את זה כתהליך.

<חמדה מרק: קוראים לזה מועדון "ממשיכים".

איתן כבל: אז אנחנו גם מביאים גאולה לעולם.

איתן כבל: זה חשוב ויפה.

איתן כבל: אני שמח שאתם חושבים על העניין הזה כי הוא מרכיב מאוד מאוד חשוב.

איתן כבל: זה גם סוג של הוקרה, בוודאי לאלה שלא היו חלק מההוקרה שנים לאחור.

איתן כבל: בבקשה.

רועי פולקמן: מה במבנה של המכרז יש בתקורות?

רועי פולקמן: כלומר, כמה מסך כל ההכנסות וההשקעה שלכם מותר מבחינת המכרז בתקורות?

רועי פולקמן: הרי יש מפעיל שצריך להוציא תקורות בעניין.

<חיים ניר: המכרז חולק לשני סוגים של הטבות: מוצרים מסובסדים ומוצרים לא מסובסדים כמו ב"חבר".

<חיים ניר: למוצרים המסובסדים הספק מתחייב להביא את המחיר הכי זול בשוק.

<חיים ניר: זאת אומרת, אף מועדון, אף אחד, לא יכול לקנות יותר זול מהמחיר הזה.

<חיים ניר: על זה אנחנו נותנים לו 5% עמלה.

<חיים ניר: את המחיר הזה אנחנו מסבסדים לפי חלוקה שאנחנו גובים.

רועי פולקמן: לגבי המוצרים - אני מניח שזה היה גם בלי קשר ללאומי קארד, המודל הזה לא קשור.

<חיים ניר: ללאומי קארד אין קשר.

רועי פולקמן: אני שואל עכשיו על המצב שהשתנה ברגע שיש גורם מפעיל מועדונים.

<חיים ניר: כל הזמן היה גורם מפעיל מועדונים ללא קשר לכרטיס אשראי.

איתן כבל: הם היו פה בלי קשר בכלל ל - - -

רועי פולקמן: הבנתי.

רועי פולקמן: זאת אומרת, הבאתם גוף שהפעיל את המועדון בשבילכם ובלי קשר לכרטיס האשראי.

רועי פולקמן: מודל התקורות הזה היה אותו דבר אז.

<חיים ניר: בהתחלה היה 11%, ירדנו ל-5% בעקבות המכרז - 6% פחות.

<חיים ניר: אבל מוצרים לא מסובסדים שהוא יכול למכור כמה שהוא רוצה ובמחיר שהוא רוצה מאחר והוא תחרותי, אמרנו: אם אתה מכניס משהו למועדון, אנחנו לוקחים 40% מהרווח שלך על הדבר הזה ומעבירים אותו.

<חיים ניר: 5% מהמחזור של המוצרים המסובסדים הולך לתפעול, למחשוב, לעבודה, לכל.

רועי פולקמן: ברור.

רועי פולקמן: אז אפשר לקחת גוף מפעיל מועדונים כמו לאומי קארד, ויש עוד כאלה - - -

<חיים ניר: לא לאומי קארד - חברה.

<חיים ניר: לאומי קארד לא מפעילה.

רועי פולקמן: יש להם גוף מפעיל מועדונים, יש להם הרבה מועדוני לקוחות.

<חמדה מרק: לא, לא.

<חיים ניר: החברה המפעילה של מועדון לאומי קארד זה חברת Knowledge.

רועי פולקמן: אם יש גוף שמפעיל את המועדון, מה הרווחתם?

רועי פולקמן: יצא לי בעברי להתעסק בזה בארגוני הסטודנטים.

רועי פולקמן: מה אתה מרוויח מזה שזה דווקא כרטיס אשראי?

רועי פולקמן: כי אני מבין שאתה רוצה גוף שינהל לך את כל המערך הזה וידע לעשות את זה.

רועי פולקמן: בשביל מה אתה צריך את כרטיס האשראי?

<חיים ניר: כשאתה הולך לקנות בסופרסל, בסופרסל חברת כרטיס אשראי לוקחת 1% עד 2% בשבילה.

רועי פולקמן: נכון, אז יש פה עוד תקורות.

<חיים ניר: לא, זה לא תקורות.

<חיים ניר: אני אומר: אני רוצה אחת משלוש חברת כרטיסי האשראי.

<חיים ניר: כמה אתם מוכנים להחזיר לי מהעמלה הזו שלכם?

<חיים ניר: מהסליקה?

<חיים ניר: מי שייתן לי את המקסימום.

<חיים ניר: לא לקנות במועדון, כשאתה הולך לקנות בשופרסל - - -

רועי פולקמן: התועלת מהמעבר הזה - - -

איתן כבל: אני אחדד, אני מבהיר אותו בחייו.

איתן כבל: הוא מנסה להבין מה התועלת שצומחת דווקא מהעובדה שאנחנו - - -

רועי פולקמן: נכון.

רועי פולקמן: מה שאתה אומר לי: יש לי עוד מקור לכסף, אותם 5 מיליון וגידולי 10 של הסליקה.

רועי פולקמן: בזה שאני מביא את זה לחברת אשראי, היא אומרת לי: אתה הבאת לי לקוח שסולק על הכרטיס שלי, אני מרוויחה מזה משהו ואתה תקבל מזה משהו.

רועי פולקמן: כל המהלך הזה נוצר בשביל ה- 5 - 10.

רועי פולקמן: מה ההגדרות על הup-sale- מבחינת החברות?

רועי פולקמן: זאת אומרת, היכולת שלהם לעשות שיווק למוצרים נוספים?

רועי פולקמן: הרי בסוף בשביל חברות האשראי הביזנס כאן הוא לקוח.

רועי פולקמן: מה ההגבלות שלהן?

רועי פולקמן: מותר להן לשווק לי כל מוצר?

רועי פולקמן: אני לקוח לאומי קארד רגיל?

<חיים ניר: לאומי קארד לא משווק כלום בכלל.

<חיים ניר: הוא לא יכול לפנות לחייל מילואים, רק המועדון.

רועי פולקמן: זה מוגדר במכרז?

<חיים ניר: כן, אסור לו.

<חיים ניר: רק החברה שזוכה יכולה לפנות בפרסומת לחברי המועדון, ובתנאי שהסכימו לקבל פרסום.

<חיים ניר: הרי אנחנו לא מעבירים נתונים לחברה שזכתה.

רועי פולקמן: חברת האשראי יודעת שאני לקוח שלה, חייל מילואים יודע שיש לו כרטיס אשראי שלה.

<חיים ניר: לא.

<חיים ניר: אני שולח פרסומת לאיש המילואים, אס אם אס: אתה יכול להיות חבר מועדון "בהצדעה".

<חיים ניר: אתה נכנס למועדון, נרשם בעצמך.

<חיים ניר: מסכים לתנאים שם, מסכים לקבל פרסום או לא מסכים.

רועי פולקמן: מהרגע שיש לי כרטיס אשראי אני גם לקוח של חברת האשראי והיא יכולה לשווק לי מה שהיא רוצה בתור לקוח שלה.

רועי פולקמן: נתתי כאן מוצר ששווה הרבה מאוד כסף לחברת האשראי שבו נתתי לה לקוח.

<חמדה מרק: היא נותנת לך חצי אחוז על זה.

<חמדה מרק: זה ה-5, 6 ו-10 מיליון.

<חמדה מרק: מתחלקת איתך ב - - - הסליקה.

רועי פולקמן: אז כל האירוע כאן זה הכסף הזה.

רועי פולקמן: זה לא מייעל את המוצרים, זה פשוט נותן לי עוד - - -

<חמדה מרק: זה מייעל לך את הקנייה.

<מירב קירשנר: זה גם מבטיח את זה שרק מי שחבר יוכל לקנות מההטבות שאנחנו מסבסדים.

רועי פולקמן: אוקי, אז יש פה שתי תשובות למה עשו את זה בכלל - כי אנחנו יודעים על הבעיות שיש עם זה.

<חיים ניר: המטרה השנייה היא חשובה מאוד.

<חיים ניר: המטרה השנייה, ה-15 מיליון, 5 מיליון, 30% היה הולך על אנשים שהם לא זכאים.

<מירב קירשנר: אנחנו בדקנו את זה לפי גילאים, וכיוצא בזה.

איתן כבל: מה קורה עם חיילים שאין להם חשבון בנק?

<חיים ניר: לכל אחד יש פתרון.

<חמדה מרק: זאת ההתחייבות.

איתן כבל: הנחתי.

איתן כבל: אני עוסק בזה גם היום בשוטף בהצעת חוק שאני הנחתי.

איתן כבל: איך אתם נותנים לו?

<חיים ניר: הוא ממשיך באותו כרטיס שלו.

<חיים ניר: אנחנו עושים אותו חריג במועדון ואז הוא קונה בכרטיס כפי שקנה עד היום.

<חיים ניר: זאת אומרת, אין בעיה לאף אחד.

איתן כבל: איתי, בבקשה.

<איתי נבו לנדסברג: קודם כל, אני מבקש שתציגו את המכרז שזכה.

<איתי נבו לנדסברג: שימו אותו פה על הלוח כדי שנוכל לראות את הסעיפים הבעייתיים שלו.

<איתי נבו לנדסברג: שנית, אני רוצה תשובה למה אתם מחייבים את חיילי המילואים לכרטיס אשראי של חברה מסחרית שאנשים נדרשים גם לתת פרטים אישיים שלהם.

<איתי נבו לנדסברג: איתן, לדעתי יש גם פה איזושהי בעיה ביטחונית על העניין הזה שחברה מסחרית נכנסת לכל פרטי אנשי המילואים שחברים במועדון "בהצדעה".

איתן כבל: הרי גם אם נעבור ל"חבר", גם שם אנחנו מחויבים בכרטיס.

רועי פולקמן: זה כסף, זה 5 ו-10 מיליון שקלים למועדון.

רועי פולקמן: זה ההסבר.

רועי פולקמן: השאלה היא למה?

רועי פולקמן: זה התשובה.

רועי פולקמן: בואו נבין מה הבעיות, אבל התשובה היא כי זה מוסיף 5 או עד 10 מיליון שקלים.

<איתי נבו לנדסברג: אבל יש כאן התערבות של המדינה בחיים האישיים הכלכליים של אנשי המילואים.

<איתי נבו לנדסברג: אין שום סיבה שזה יקרה, ואין שום סיבה שיחייבו אותם לכרטיס אשראי מסוים אם הם לא רוצים.

<איתי נבו לנדסברג: השאלה השלישית שאני רוצה לדעת ושאלתי את זה בתחילת הדיון - אומרים שיש כאן 120,000 אנשים עם מועדון "בהצדעה".

<איתי נבו לנדסברג: כמה זכאים יש?

<איתי נבו לנדסברג: למה אלה שהם זכאים לא קיבלו?

<איתי נבו לנדסברג: וכמה אנשים נפלטו מהמועדון בגלל הדרישה הזו עכשיו שיהיו חברים בכרטיס הספציפי הזה?

<חיים ניר: אף אחד לא נפלט.

איתן כבל: זה מה ששאלתי.

איתן כבל: את הדברים האלה גם אבקש בכתב בצורה מסודרת כדי שהדברים יהיו סדורים מולנו.

איתן כבל: הטענה היא שנכון לרגע זה כ-80% ממה שהיו חברי מועדון, כבר יש להם את הכרטיס החדש.

איתן כבל: שאלתי שאלה נוספת גם בעקבות השיחה איתכם והיא מה קורה עם אלה שאין להם ולא רוצים להיות חלק מזה.

איתן כבל: הוא אומר שהם יכולים - - -

<חיים ניר: סליחה, לא מי שרוצים.

<חיים ניר: כל מי שלא זכאי לקבל כרטיס מסיבה כלשהי יכול להמשיך בכרטיס שלו.

איתן כבל: בכרטיס הרגיל שלו וכתוב עליו - - -

<חיים ניר: כל מסורב אשראי או כל מסורב של - - -

איתן כבל: מישהו שאין לו.

<חיים ניר: חשבון בנק אי-אפשר.

איתן כבל: דוד, בבקשה.

<דוד בקר: כבוד היושב-ראש, חברי הוועדה, משתתפי הדיון, שמי דוד בקר, יושב-ראש צו 8 - פורום המילואים בישראל.

איתן כבל: אני חושב שהגיע הזמן שתיכנסו גם אתם לעמותה הגדולה, או שרק בצו 8 תיכנסו.

<דוד בקר: אנחנו עמותה שדואגת לקידום זכויות המילואימניקים.

<דוד בקר: קיבלנו בחודשיים האחרונים לפחות עשרות תלונות ממילואימניקים שכועסים לגבי כרטיס האשראי של מועדון "בהצדעה": זה מועדון שהוקם לטובתנו, ולאחרונה אנחנו מרגישים ששכחו את מי הוא אמור לשרת.

<דוד בקר: יש פער בין מה שמופיע בתקנון של הכרטיס לבין מה שנאמר פה על-ידי הנציגים של מועדון "בהצדעה".

<דוד בקר: אם אתם טוענים את מה שאתם טוענים אז תעדכנו גם את התקנון בהתאם ולא כל מיני סעיפים עמומים כאלה ואחרים ולא ברורים שאחרי זה אנשים שואלים שאלות.

<דוד בקר: להלן עיקרי התלונות שקיבלנו: לגבי עצם חיוב השימוש בכרטיס אחד - אנחנו דיברנו.

<דוד בקר: זאת אומרת שהפטור מדמי כרטיס הוא על תנאי.

<דוד בקר: זה מה שמופיע בתקנון.

<דוד בקר: הפטור מדמי כרטיס הוא על תנאי.

<דוד בקר: זאת אומרת, רשום בתקנון שפעם בארבע שנים נבחנת החברות של המילואימניק במועדון, ואפשר לבטל.

<דוד בקר: זה מה שרשום, שאחרי שהמועדון - - -

איתן כבל: חיים, זה כמו האותיות הקטנות.

איתן כבל: יש פה אנשים שישבו וקראו אותיות קטנות.

איתן כבל: זה כמו משכנתא שגם זה שמחתים אותך לא יודע על מה.

איתן כבל: יש אחד בבנק תמיד שיודע מה האותיות הקטנות.

איתן כבל: יש שם חברים, ואולי אתה אפילו לא יודע על אלו שיושבים כאן עכשיו לצדנו בשולחן, אפילו לא מודעים לעניין שזה בכלל נעשה במחלקה אחרת.

איתן כבל: יש את האותיות הקטנות האלה.

איתן כבל: כנציגי חיילי מילואים זה בדיוק תפקידם - לוודא מה הן האותיות הקטנות האלה.

<דוד בקר: נכון.

<דוד בקר: אנחנו קראנו את כל האותיות הקטנות.

<דוד בקר: רשום שם שמי שמאבד את הזכויות שלו כחבר מועדון "בהצדעה", הכרטיס הזה הופך להיות כרטיס אשראי רגיל, ואז בעל הכרטיס מחויב ב-12.9 שקלים לחודשים דמי כרטיס.

<מירב קירשנר: שיבטל.

<דוד בקר: אבל אם הוא מבטל הוא לא יכול להיכנס לאתר והוא לא יכול לנצל את ההטבות של מועדון "בהצדעה".

<מירב קירשנר: אבל זה בדיוק מה שאנחנו רוצים.

איתן כבל: דוד, תלך עם סיפור הדרך שאתה מתחיל עד הסוף כמו שצריך.

איתן כבל: אתה אומר שאם יש מחזיק שלא רוצה להיות חבר והוא מבטל - - -

<דוד בקר: אז הוא מאבד את ההטבות שלו כמשרת מילואים פעיל.

איתן כבל: אם הוא כבר לא חבר מועדון אז הוא לא חבר מועדון - זה ברור כשמש לאור הירח.

איתן כבל: תרשה לי, דוד.

איתן כבל: אמרתי להם שאני חושב שצריך לייצר מעגל נוסף של אלה שהם לא בהגדרה של החוק חיילי מילואים פעילים.

איתן כבל: ב"חבר" בנו מסלול דומה של חבר'ה שהם כבר לא משרתים פעילים בקבע.

<דוד בקר: אני מדבר על משרתים פעילים.

<דוד בקר: אנחנו קיבלנו דיווח על מילואימניק שביטל את כרטיס "בהצדעה", והוא איבד את הסטטוס של משרת מילואים פעיל בפורטל המילואים.

<מירב קירשנר: אין דבר כזה, אין קשר.

<דוד בקר: קיבלנו צילום מסך של מילואימניק.

איתן כבל: חברים, זה צה"ל.

איתן כבל: אין כמוכם.

איתן כבל: נו, באמת - אנחנו מכירים ואנחנו יודעים.

איתן כבל: גם אנחנו משרתים שם.

איתן כבל: לא נפרט את הכול, זה חדר פתוח.

איתן כבל: דוד, אני מבקש לקבל את התלונות כיושב-ראש הוועדה את כל התלונות שהונחו בפניך.

איתן כבל: אנחנו נעביר אותן לצה"ל, ונתבע תשובה על כל עניין ועניין, קודם כל, בלי שום קשר.

<דוד בקר: תקבל.

<דוד בקר: יש לי עוד כמה נקודות קצרות.

<דוד בקר: קיבלנו דיווח מחבר קיבוץ לא מופרט שבגלל שיש להם איזשהו חשבון שיתופי או משהו כזה, כל המילואימניקים חברי הקיבוץ לא יכולים להוציא את הכרטיס.

<דוד בקר: אם אומרים שיש דאגה לכל מילואימניק או - - -, אז לא טופל.

איתן כבל: אבל חיים אמר שמי שיש לו סיבות כאלה ואחרות, מבעל חשבון אשראי בעייתי או מוגבל, או הקיבוץ ההוא עדיין לא מופרט, הוא מקבל כרטיס שהוא הכרטיס הקיים, וכתוב שהוא לא - - - -

<איתי נבו לנדסברג: איפה זה מפורסם?

איתן כבל: בשביל זה אנחנו פה.

<דוד בקר: הוא לא קיבל.

<דוד בקר: קיבלנו גם תלונות שמילואימניקים קיבלו הטבות צרכניות גם ממועדון "בהצדעה", או מחברות שקשורות למועדון "בהצדעה".

<דוד בקר: הם ביקשו להפסיק לקבל את ההצעות האלה והם עדיין המשיכו לקבל.

<דוד בקר: אגב, אחד מהמתלוננים זה חבר עמותה שלנו.

איתן כבל: אני מציע לך רק שתראה לי כמה פטנטים גם במקומות אחרים שיפסיקו אחרי שאתה מודיע להם.

<דוד בקר: אני אשמח.

<דוד בקר: יש פה עמימות של העברת מידע אישי לצד ג' - מה שאמרת.

איתן כבל: תיכף אעסוק בעניין הזה, זו שאלה חשובה.

<דוד בקר: אין כפל מועדונים, זה מופיע בתקנון של לאומי קארד ושל מועדון "בהצדעה".

<דוד בקר: יש לי חברים שהם סטודנטים באוניברסיטת תל אביב שמחזיקים כרטיס לאומי קארד.

<דוד בקר: הם אומרים: אם יש לנו כבר כרטיס של לאומי קארד, למה אנחנו צריך להוציא עוד כרטיס לאומי קארד?

<דוד בקר: אם אנחנו כבר חברים בחברת האשראי הזו, למה לא לשים את מועדון "בהצדעה" על כרטיס לאומי קארד הקיים?

<דוד בקר: למה לסרבל את הבן אדם?

איתן כבל: אם זה נכון אז אני לא ישן טוב בלילה.

<חמדה מרק: לא כל מי שיש לו כרטיס הוא גם זכאי.

איתן כבל: לא, אני יותר רחוק ממך ואני הבנתי מה הוא אמר.

איתן כבל: הנחת העבודה שהוא אמר היא שאם יש לי עכשיו כרטיס ואני חבר "בהצדעה", אני לא צריך להוציא עוד כרטיס.

<חיים ניר: אי-אפשר ואני אגיד לך למה.

<חיים ניר: חברת כרטיס האשראי על כל מועדון, היא מתחלקת איתו בהטבות מסוימות.

<חיים ניר: נניח ויש לך כרטיס של שופרסל, היא לא יכולה לתת לך גם שופרסל, גם "בהצדעה", גם רואי חשבון, גם זה.

איתן כבל: אתה רואה?

איתן כבל: בסוף יש שכל בזה.

איתן כבל: אומרת המנהלת שבמסגרת ההטבה תתנו ארנק גדול לכל הכרטיסים כבר.

<דוד בקר: נקודה אחרונה - רשום בתקנון שבני משפחה שמחזיקים בכרטיס לא יכולים להיכנס לאתר "בהצדעה" באמצעותו.

<דוד בקר: נגיד ובת הזוג מחזיקה בכרטיס ובן הזוג נמצא במילואים אז - - -

איתן כבל: כפרה עליך, אתה מקליד עם מצלמה?

איתן כבל: לאשתי יש את כל הנתונים שלי.

איתן כבל: היא מכניסה את כל הנתונים.

איתן כבל: אם אין לה את הנתונים אז זה לא יעזור לה, ולא משנה אם היא אשתי או לא יודע מה.

<דוד בקר: ברור, אבל למה שזה לא יהיה מוגדר מראש?

איתן כבל: עשה לי טובה, אתה יודע מה קורה במשפחות כשהבעל לא רוצה לתת לה והיא לא רוצה לתת לו, והוא לקח לה את הכרטיס ואין להם בכלל חשבון משותף.

איתן כבל: למה לי להיכנס לזה?

איתן כבל: אם אני או אשתי משרתים במילואים, וזה נכון לגבי כל אחד, אני בא ואומר לה: הנה, קחי את תעודת הזהות ואת כל הפרטים.

איתן כבל: תיכנסי ותמלאי, תעזבי אותי.

איתן כבל: אגב, אין לי עד היום מושג איך נכנסים ל"בהצדעה".

איתן כבל: אשתי עושה את זה.

<דוד בקר: אבל למה שלא תהיה לה מראש את הגישה הזו?

<דוד בקר: היא מחזיקה בכרטיס משל עצמה.

<חיים ניר: הוא לא מוכן לתת לה זכויות.

<חיים ניר: זה עניין בין בעל לאישה.

איתן כבל: זה עניין בין בעל ואישה.

<דוד בקר: אבל אם היא מחזיקה כרטיס "בהצדעה" והיא לא יכולה להיכנס לאתר אז מה הכרטיס הזה שווה?

איתן כבל: דוד, אתה מקשיב לעצמך?

איתן כבל: הנחת העבודה היא שכרטיס זה פרטים.

איתן כבל: גם אם הילדה הקטנה שלי בת החמש וחצי יודעת להקליד, ואני אמרתי: הנה, תכניסי פה ופה.

איתן כבל: נתתי לה והלכתי.

איתן כבל: השאלה היא האם בן או בת הזוג שיש להם את הזכות לכרטיס "בהצדעה" מוכן לתת לבן או בת הזוג שלו את הכרטיס עם כל הנתונים.

איתן כבל: תודה, דוד.

איתן כבל: בבקשה.

<הראל ורבין: הראל ורבין מצו 8.

<הראל ורבין: אני חבר בצוות המחקר של העמותה.

<הראל ורבין: לפני שאגש לעיקר רציתי להתייחס לנקודה שדוד העלה.

<הראל ורבין: ההצעה של דוד היא שאשתו של המילואימניק תוכל לגשת להטבות הכרטיס תחת תעודת הזהות שלה.

איתן כבל: לא, זה לא.

איתן כבל: חברים יקרים, זה לא אוכל.

<הראל ורבין: לגבי עיקר הדברים - הייתי רוצה להפנות את תשומת הלב של הוועדה לתקנון הכרטיס.

<הראל ורבין: קודם כל, נטען שהמילואימניקים מחזיקי הכרטיס לא יחויבו, גם לא בעתיד, בדמי כרטיס.

<הראל ורבין: זה שונה ממה שכתוב בתקנון הכרטיס של לאומי קארד.

איתן כבל: אבל כבר אמרנו, יקירי.

איתן כבל: אני אסכם את זה כחלק מהסיכום של הדברים שלי.

איתן כבל: הטענות העתידיות של מה צריך לבדוק, לבחון, מונחות כאן.

איתן כבל: הן יהיו חלק מהסיכום.

איתן כבל: אבקש את זה כמובן בכתב ממערכת הביטחון כדי שהפעם לא תיפול שגגה ושאני לא אקבל את זה מאיזה גורם שהטעה אותנו ויצר את כל המהומה הזו.

איתן כבל: בבקשה, אדוני.

<עמית ברק: צהריים טובים, שמי עמית ברק.

<עמית ברק: אני מילואימניק כבר עוד מעט עשרים שנה.

<עמית ברק: אני לא מייצג פה אף ארגון.

איתן כבל: במקרה הזה.

<עמית ברק: במקרה הזה, או שחצי.

<עמית ברק: אני עושה מילואים ביחד עם אבא שלי ועם אחי באותו גדוד.

<עמית ברק: זה חצי כבר ממועדון "בהצדעה".

<עמית ברק: יש לי שאלה בעקבות הדיון.

<עמית ברק: אם יש מכרז על 2018, למה חייבתם עכשיו לעבור לכרטיס אשראי?

<עמית ברק: אני השתמשתי בכרטיס הרגיל, אחי ואבא שלי השתמשו בכרטיס האשראי, ולא היה שום הבדל.

<עמית ברק: הכול עבד.

<עמית ברק: למה לכפות עכשיו על החיילים?

<עמית ברק: תעשו את זה אחרי המכרז החדש.

<עמית ברק: למה צריך את כל הסיפור הזה עכשיו?

<עמית ברק: אם יש מכרז ב-2018 למה היה צריך לעשות את זה עכשיו?

<איתי נבו לנדסברג: למה לכפות שימוש בכרטיס לאומי קארד?

<איתי נבו לנדסברג: אולי תענו על השאלה הזו.

איתן כבל: חיים, בבקשה.

<חיים ניר: כל מכרז שאנחנו עושים אותו - הרי יכולנו גם לעשות את זה ב-2010, אבל אף אחד לא היה עונה לנו ונותן לנו הצעות.

<חיים ניר: אנחנו לקראת המכרז הקודם סוגרים.

<חיים ניר: ברגע ששלוש החברות יראו שבאמת סגור, יראו את כמות האנשים שיש, אז המצב שלנו הוא הרבה יותר טוב מאשר לבוא ולהגיד עוד פעם.

<חיים ניר: זה עשינו במכרז הזה, לא היה לנו שום - - -, ואמרנו אנחנו נכפה לסגור את המועדון.

<חיים ניר: כתבנו שאחרי שנה שהמועדון יתחיל לעבוד נסגור אותו.

<חיים ניר: ובאמת אחרי שנה התחלנו לעבוד על סגירה, אחרי שמירב החליטה עם התנאים האלה.

<חיים ניר: ברגע שייסגר המכרז הבא, אנחנו מאמינים שנקבל תנאים יותר טובים.

רועי פולקמן: בסוף יש פה איזה שאלה ערכית שצריך לשים אותה על השולחן, ויכול להיות שזו החלטה נכונה.

רועי פולקמן: אם אני יודע שאני יכול להכפיל את התקציב למועדון "בהצדעה" בזכות זה שמחייבים אותך להביא כרטיס אשראי, עם כל ההגבלות שנוודא שזה קורה, ואז אתה אומר לחייל המילואים: מכפילים לך את התקציב להטבות.

רועי פולקמן: היקף ההטבות יגדל בזכות זה כי יש פה עוד כסף - זה הכול.

רועי פולקמן: המחיר מבחינתך זה האי-נוחות הזו, ויהיו כל מיני הגבלות על איך אתה תוכל ויחייבו וכו'.

רועי פולקמן: השאלה עכשיו אם זה שווה לך.

רועי פולקמן: אני אומר לך: תקשיב, תקבל פי 2 הטבות בכפוף לזה.

רועי פולקמן: בא הצבא ואומר: יש לי 15 מיליון שקל.

רועי פולקמן: זה סגור, לא יפחת.

רועי פולקמן: אני יודע לשים שם 25 אם אני עושה את זה דרך כרטיס אשראי.

רועי פולקמן: אם נעשה סקר בין חיילי המילואים יכול להיות שיגידו לך: בשביל שיוסיפו לי עוד פי 2 הטבות, שווה לי הדיל הזה.

רועי פולקמן: שוב, אין פה צודק או לא צודק כי אני מבין את הטיעון של הצד השני.

רועי פולקמן: אבל אם אני מבין שזה כנראה יוסיף 10 מיליון שקלים לתוכנית, כמעט יכפיל את תקציב מועדון "בהצדעה", אולי זה מוצדק, עם הרבה שלייקס.

רועי פולקמן: נוודא שלא עושים שיווק ולא מפעילים אף אחד.

רועי פולקמן: 10 מיליון שקלים זה לא כסף קטן.

איתן כבל: תודה.

איתן כבל: אדוני, בבקשה.

<גל שפון: תודה רבה, אדוני היושב-ראש.

<גל שפון: אני גל שפון, אני חייל מילואים.

<גל שפון: בשנתיים האחרונות עשיתי מעל ל-200 ימי מילואים כשבכל שנה מעל ל-50.

<גל שפון: עד עכשיו זכיתי למענקים של משרד הביטחון בתור משרת מילואים כדי לעודד את שירות המילואים שלנו כי אני גם סטודנט ועובד, והכול היה נחמד ויפה.

<גל שפון: פתאום אנחנו צריכים להוציא את כרטיס האשראי הזה.

<גל שפון: כבר יש לי ארבעה כרטיסי אשראי: יש לי כרטיס של חשבון הבנק שלי, יש לי כרטיס של לאומי קארד כי אני סטודנט באוניברסיטת תל אביב, יש לי כרטיס לחו"ל כי אני צריך לטוס מדי פעם, ויש לי גם כרטיס של שופרסל.

<גל שפון: למה אני צריך כרטיס אשראי חמישי?

<גל שפון: איפה העמלות?

<גל שפון: למה המדינה צריכה להתערב בניהול הפיננסי שלי ולקבוע לי איך להתנהל, ובעצם לאלץ אותי.

רועי פולקמן: הם אומרים שאין.

<קריאות: אין עמלות.

איתן כבל: ברשותכם, תנו לגל לסיים.

<גל שפון: תודה.

<גל שפון: ריבוי כרטיסי אשראי כבר הוכח בתור אחד מהגורמים לכניסה לגירעונות והתנהלות פיננסית לא נכונה.

<גל שפון: למה המדינה מאלצת אותנו להתנהל בצורה שגויה?

<גל שפון: יכול להיות שלי כבר יש ארבעה, יש אנשים שיש להם אחד.

<גל שפון: למה מראש אני צריך להתנהל עם שניים, שלושה או ארבעה?

איתן כבל: תודה.

איתן כבל: אני אשיב.

איתן כבל: זה המבחן שלנו.

איתן כבל: אחד הדברים שעלו לי לראש, וגם אמרתי את זה למירב: למה אני צריך?

איתן כבל: הנה, נמצאת כאן עודדה פרץ סגנית של המפקחת על הבנקים שגם עוסקת באופן ספציפי, ולא לחינם היא כאן.

איתן כבל: ברור שריבוי כרטיסים מייצר גם ריבוי הוצאות - אין אפס.

איתן כבל: אתה לא שם את הכרטיס בזכוכית אחרי שצילמת אותו ושובר אותה רק במקרה חירום.

איתן כבל: זה לא עובד כך.

איתן כבל: יש כרטיס ובסוף הוא מפתה, הוא קורץ אליך.

איתן כבל: הוא קורא אליך בלילה: בוא אליי, בוא אליי.

איתן כבל: אנחנו מכירים את זה.

איתן כבל: אתה מקבל את דף חיובי כרטיסי האשראי ואתה שואל את עצמך: מה קניתי?

איתן כבל: פה 20 שקל, שם 30 או 50 ו-150 שקל, ואז אתה מגיע לסכומים.

איתן כבל: השאלה שלו היא נכונה.

איתן כבל: אינני מתעלם מהשאלה שלך.

איתן כבל: אתה בסוף מעמיד משקולת של זה מול זה, וזה מה שאמר ידידי חבר הכנסת פולקמן.

איתן כבל: אתה יכול להיות אנלוגי, וזה בסדר להיות אנלוגי, שבהם אתה מקבל עוד הטבה עד שוועדת השרים תתכנס בעוד שבעת אלפים שנה מאז הפעם האחרונה שהיא התכנסה והיא תגיד: אנחנו נשקול, אולי ניתן לך באיזה מכרז שאחר כך עד שאתה תקבל אותו הנשמה שלך תצא, ויעשו לך חיבוט ערבה עד שאתה מקבל אותו, לבין המצב שבו אנחנו מדברים בנסיבות שבו הולך העולם אם אני רוצה או לא רוצה.

איתן כבל: גם אני לא אהבתי את העובדה שיהיה לי עוד כרטיס חדש.

איתן כבל: זה בכלל מטריף אותי לעשות עוד כרטיס חדש.

איתן כבל: אבל בשורה התחתונה אם אתה אומר:

איתן כבל: אם כתוצאה מכך אני יודע לקבל הטבות יותר משמעותיות לנו כחיילי מילואים, אז בסוף אני אומר:

איתן כבל: כן, אני מוריד את הראש ויהיה לנו עוד כרטיס שאני יודע שהוא מכניס לי עוד 5 או בעוד שנה או שנתיים כבר יגיע לסבסוד של 10 מיליון שקלים - זה משמעותי.

<גל שפון: אני מצטער, זה פשיטת רגל מוסרית של המדינה.

<גל שפון: המדינה לא היתה חושבת לתת כרטיסי אשראי לכל אוכלוסייה אחרת, לא לחרדים, לא לאנשים שמקבלים קצבאות מביטוח לאומי, רק למילואים.

<גל שפון: עליהם אתם יושבים פעם אחר פעם.

<גל שפון: מה זה 5 מיליון בתקציב של 400 מיליארד?

רועי פולקמן: זה לא הדיון.

איתן כבל: זה ממש לא הדיון.

איתן כבל: היתה לי הזכות להיות הראשון בעניין הזה כשהעליתי את העניין הזה.

איתן כבל: כשהתחלתי באתי לזה מהיבט ערכי.

איתן כבל: אתה יכול להגיד על כל דבר ועל כל נושא:

איתן כבל: למה לחיילי המילואים את זה וזה וזה?

איתן כבל: על זה אנחנו נלחמים פה.

איתן כבל: בסך הכול, ניסינו פה.

איתן כבל: בואו לא נהפוך את זה עכשיו לאיזה דגלים שעכשיו אנחנו מתרוצצים ומעלים פה אידיאולוגיות כלכליות-חברתיות.

איתן כבל: אנחנו בסך הכול רוצים לצ'פר חבר'ה במילואים.

איתן כבל: בואו לא נעשה מזה עכשיו מרקס החדש, וזה מבלי לזלזל כהוא זה.

איתן כבל: אחת השאלות הראשונות ששאלתי היתה השאלה: למה אני צריך את זה?

איתן כבל: אני לא יוצא מהאטמוספירה, זה ברור לנו.

איתן כבל: בואו נחזור, אנחנו כאן ומבינים את העניין.

איתן כבל: בבקשה, שתי התייחסויות אחרונות.

<משה פישר: אני רק רוצה התייחסות קצרה.

<משה פישר: אני משה פישר, אלוף משנה במילואים.

<משה פישר: המשקל האמיתי של הנושא הזה הוא לא כזה גדול, אבל המשקל הערכי והאתי שלו הוא ענק.

<משה פישר: צריך לשקול טוב איך מבשלים את התבשיל הזה בלי שבאמת הוא יידבק בצורה מאוד מבאישה.

איתן כבל: זה יהיה בסיכום שלי, תודה.

איתן כבל: אתייחס לזה.

איתן כבל: כן, בבקשה.

<אלון שוורצר: שמי אלון שוורצר, תעודת "אם תרצו".

איתן כבל: אה, פה עשיתם כאילו ביניכם.

איתן כבל: הרווחת שאלה.

<אלון שוורצר: לא, הוא חבר אבל כבר לא איתנו בארגון.

<אלון שוורצר: אנחנו כמובן מלווים את כל הנושא הזה כבר כמה שנים.

<אלון שוורצר: אדוני דיבר בתחילת הדיון שזה לא עוד מועדון לקוחות אלא יש פה באמת משהו ערכי.

<אלון שוורצר: לפני כמה שנים יחד עם החברים מצו 8 העלינו ל"בהצדעה" את העניין של איך באותו אתר, באותו מועדון לקוחות בסופו של דבר, בא לידי ביטוי גם איזשהו צד יותר לטובת המילואים.

<אלון שוורצר: לכן, הוסיפו שם את המשלים למילואים שזה באמת לבן או בת זוג.

<אלון שוורצר: אבל כן עדיין חסר שם איזושהי התייחסות.

<אלון שוורצר: בסוף אנחנו חיילי מילואים.

<אלון שוורצר: אני רואה שכולם פה עושים את ה - 20-30 יום בשנה, וקונים את החולצה הטרמית ולפעמים את פק"ל הקפה.

<אלון שוורצר: זה למרות שהיתה איזושהי תקופה שזה היה.

<אלון שוורצר: אולי זה ירד בגלל עניין כלכלי, אבל זה לא רק עניין כלכלי.

<אלון שוורצר: זה רק התייחסות, זה לא לב העניין כאן.

<אלון שוורצר: לי חסר בסוף באתר של מועדון "בהצדעה" איזושהי התייחסות לחייל המילואים.

<אלון שוורצר: יש המון הטבות יפות ביום יום, אבל כשאתה הולך למילואים.

<אלון שוורצר: לא רק להגיע לצאלים ולקנות שם את כל החנות.

איתן כבל: אני מוכרח לומר לך, אני משופצ"ר מאוד.

איתן כבל: אתה צודק.

<אלון שוורצר: אני גם.

<אלון שוורצר: אני רס"פ, אבל אני דואג לחיילים שלי.

<מירב קירשנר: תציע לנו, אנחנו נכניס כל מה ש - - -

<אלון שוורצר: יופי.

<הראל ורבין: נקודה אחרונה שכדאי לתת אליה את תשומת הלב היא מה שקשור בהעברת מידע, שיווק ופרסום למילואימניקים.

<הראל ורבין: לפי התקנון הקיים לחברת לאומי קארד ולחברה המסחרית Knowledge for You יש את הזכות להעביר ביניהם פרטים אישיים של מילואימניקים לצורכי פרסום.

<הראל ורבין: זו נקודה שחשוב לשים עליה את תשומת הלב.

איתן כבל: בסדר גמור.

איתן כבל: אמרתי כבר שאתייחס.

איתן כבל: נדמה לי שאיתי העלה כבר את העניין הזה.

איתן כבל: אדוני, קצין מילואים ראשי, בבקשה.

<ארי סינגר: אני לא רוצה לחזור על מה שאתה וחבר הכנסת פולקמן אמרתם על הדילמות, ומה שהכי חשוב זה להטיב עם חיילי המילואים ושיש צדדים לכאן ולשם.

<ארי סינגר: אני רוצה להעלות פה שלוש נקודות וחצי שלא עלו פה: דבר ראשון, יש מוקד פניות מילואים.

<ארי סינגר: כל חייל שיש לו בעיה יכול לפנות למוקד והוא מקבל תשובה מידית.

<ארי סינגר: חבל שזה לא מגיע למוקד.

<ארי סינגר: זה מגיע אליי.

<ארי סינגר: אנחנו נוכל למצוא פתרון לכל הבעיות האלו שעלו.

<ארי סינגר: זה מעגל קצר וגם לא צריכים להטריח את יושב-ראש המקרה ולהביא לו את המקרים.

<ארי סינגר: תביאו את המקרים אחרי שפניתם ולא קיבלתם תשובה מספקת.

<ארי סינגר: הנקודה שנייה זה הנושא של הלמידה.

<ארי סינגר: כל פעם שקובעים, תמיד יש מה ללמוד ולעשות בקרה.

<ארי סינגר: יש ישיבה פעם בשבוע עם נציג משרד הביטחון, נציג אכ"א ונציג שלי כקמל"ר, ואנחנו לומדים.

<ארי סינגר: בכל תהליך תמיד חשובה מאוד הלמידה.

<ארי סינגר: אנחנו לא מקובעים, אנחנו גמישים.

<ארי סינגר: נקודה אחרונה, והדבר אולי החשוב ביותר, היא שאני רוצה להתייחס למה שאמר משה פישר.

<ארי סינגר: אני רואה את הנכס החיוני של מערך המילואים באמון שלו במובן הרחב שלו.

<ארי סינגר: בסוף עם זה יוצאים למלחמה, בסוף זה רוח הלחימה.

<ארי סינגר: זה נוגע כמעט בכל מערך המילואים.

<ארי סינגר: אני מסכים שהאירוע הזה של "בהצדעה" הוא דבר שצריך לדברר אותו בצורה טובה יותר.

<ארי סינגר: ההחלטה בסופו של דבר התקבלה אחרי עבודה רצינית, ואני יכול להגיד "רצינית" כי היא היתה לפני התקופה שלי.

<ארי סינגר: קיבלו החלטה ועכשיו צריך לממש את ההחלטה בצורה הטובה ביותר כשהכותרת היא להטיב עם אנשי המילואים.

<ארי סינגר: בעקבות הסיפור הזה יצא מכתב לכל המג"דים שמסביר את התהליך הזה.

<ארי סינגר: זה יורד למטה במפגשים כאלו ואחרים.

<ארי סינגר: אני כמעט כל שבוע נמצא בשטח ומדבר עם חיילים על הסיפור הזה.

<ארי סינגר: יש מקום כמובן, וזה יתווסף, לשני דברים: אחד, גם מכתב שמסביר את המהלך במכתב, וגם בשאלות נפוצות.

<ארי סינגר: נשאלה שאלה: האם גובים עמלה?

<ארי סינגר: התשובה היא לא, ואין כוונה.

<ארי סינגר: יש בהחלט, וזה אחד הלקחים שלמדתי כבר כקמל"ר, שכל מה שעושים צריכים באמת לשים את האמון של המערך, לוודא שהאמון לא נסדק.

<ארי סינגר: עוד שתי הערות קטנות בשוליים: ראשית, כמות אנשי המילואים שהולכת לעשות מילואים השנה הולכת להגדיל את עצמה בצורה מאוד מאוד משמעותית.

<ארי סינגר: זה כמובן יגדיל את הזכאים.

<איתי נבו לנדסברג: כמה עוד זכאים?

<ארי סינגר: הרבה, אני לא רוצה להגיד מספרים.

<ארי סינגר: אני לא יכול להגיד מספר.

<קריאות: בלי מספרים.

<איתי נבו לנדסברג: למה לא?

<איתי נבו לנדסברג: תגיד ליושב-ראש הוועדה.

<איתי נבו לנדסברג: תן לו פתק של מספר הזכאים לעומת כמה אנשים חברים במועדון.

איתן כבל: אני יודע, מירב אמרה לי.

<ארי סינגר: זה מספרים שאני מעדיף לא להיכנס אליהם.

<איתי נבו לנדסברג: צריך לבדוק למה אנשים שזכאים לא - - -

איתן כבל: ברור, ברור.

איתן כבל: זה באופן טבעי השאלה הראשונה אחרי השאלה למה צריך בכלל.

<ארי סינגר: זה כבר יכניס עוד כסף למועדון.

<ארי סינגר: נקודה אחרונה שגם לא עלתה פה זה היכולת שלנו דרך "בהצדעה" בשעת חירום להטיב מאוד עם הצרכים שנולדים מהחירום.

<ארי סינגר: זה דבר שיש לנו עליו תוכניות מגירה, זה דבר שמתכננים אותו.

<ארי סינגר: שלא יקרה ושלא נצטרך להפעיל אותו, אבל בהנחה ואם יקרה מצב חירום, מצב ביטחוני מיוחד, אנחנו יודעים להכניס גם את "בהצדעה" למהלך אחר.

איתן כבל: תודה.

איתן כבל: מירב, בבקשה.

<מירב קירשנר: כאמור, אני שמחה על ההזדמנות להסביר, גם אם קצת באיחור.

<מירב קירשנר: אני מודה לכל אנשי המילואים שבאו לכאן כי אנחנו באמת רואים בכם שותפים.

<מירב קירשנר: כמו שאמר הקמל"ר ארי, אנחנו מזמינים אתכם לפנות, להעיר ולהאיר לנו, ולהציע לנו הצעות.

<מירב קירשנר: אנחנו מבטיחים להתייחס - זה אחד.

<מירב קירשנר: שנית, יש לנו מטרה אחת כמי שבאמת הזמינה את העבודה הזו, והיא הרחבת ההטבות וטיפול טוב יותר באנשי המילואים.

<מירב קירשנר: המועדון שלנו, שלכם, שווה היום הרבה יותר.

<מירב קירשנר: לכן, אנחנו בטוחים שכשנצא למכרז החדש יהיה לנו כבר מנוף אחר כדי לקבל הטבות יותר טובות לחיילי המילואים.

<מירב קירשנר: אני לא רוצה להתחייב, אבל אנחנו - אנחנו נזהרים פשוט, לכן כתבנו כיוונים - כבר היום יודעים במה אנחנו עוסקים, איזה דברים חדשים אנחנו רוצים להכניס.

<מירב קירשנר: אנחנו רוצים להגדיל את הסבסוד בכרטיס הנטען לצורך העניין ולפרוץ דרך לאפיקים נוספים שרמזתי עליהם בהתחלה.

<מירב קירשנר: עד שלא נסכם אותם לא נצא איתם.

<מירב קירשנר: אנחנו נדאג לפרסם יותר טוב את הדברים באתר, גם באתר המילואים וגם באתר מועדון "בהצדעה".

<מירב קירשנר: כאמור, נמשיך ביחד.

<מירב קירשנר: תודה.

איתן כבל: קודם כל, תודה.

איתן כבל: אני באמת שמח על המפגש הזה.

איתן כבל: אני חושב שזה לקח מאוד גדול למערכת הביטחון ולצה"ל.

איתן כבל: אני מקווה שבדברים אחרים השמועות לא יהיו.

איתן כבל: דמי בנפשך ששמועות כאלה היו קורות בעניינים הרי גורל.

איתן כבל: השמועות כאן התקבלו.

איתן כבל: זה לא היה שמועות.

איתן כבל: כפי שציינתי, הנתונים ניתנו לנו מאנשים שמוגדרים כאנשים מוסמכים, וחלקם - אמרתי לך את זה גם כן בשיחתנו, ואינני פה כדי לעשות שיימיניג למישהו.

איתן כבל: בשורה התחתונה, כפי שגם חבריי אמרו, מועדון "בהצדעה" הוא לא מועדון הטבות רגיל.

איתן כבל: הוא מועדון הוקרה.

איתן כבל: זה אחד הכלים של צה"ל ומערכת הביטחון להוקיר את העובדה שחייל המילואים מתגייס.

איתן כבל: לצערי, עדיין למרות הכול מערכת הביטחון - זה פחות צה"ל - לא עומדת בהתחייבויות שהיא לקחת על עצמה.

איתן כבל: זה לא כלפיכם.

איתן כבל: יש חובת התכנסות של ועדת השרים והיא צריכה לתת מעת לעת רשימה של הטבות כאלה ואחרות.

איתן כבל: בשנים האחרונות או הרבה שנים היא כבר לא מתפקדת בצורה שהיינו מצפים.

איתן כבל: מירב, אני יודעת מתי היא התכנסה לאחרונה.

איתן כבל: את יודעת בדיוק מה אני מתכוון.

<מירב קירשנר: בעבר לא, בשנתיים האחרונות - - -

איתן כבל: על זה אני מדבר.

איתן כבל: נוצר פער מאוד גדול.

איתן כבל: מירב, את יודעת את זה.

איתן כבל: שנים שזה לא קרה.

איתן כבל: אני יודע בדיוק במה דברים אמורים.

איתן כבל: קודם כל, דוד, אני מבקש להעביר אליי את כל הטענות שיש לכם.

איתן כבל: איתי, מה שאני מבקש מכם זה למרקר.

איתן כבל: אני אשב עם אבי והוא יכין לי את כל אותן טענות שיכול להיות שאין להן שום שחר ובסיס, אבל הן מופיעות בחומרים שמונחים בפני הציבור, ובוודאי בפני חיילי המילואים.

איתן כבל: צריכה להינתן התייחסות כפי שניתנה כאן, שתינתן גם בכתב, בצורה מסודרת, לכל השאלות: מה קורה אם הוא מפסיק ולא מפסיק, אם הוא מפסיק להיות חבר במועדון, האם גובים ממנו עמלות או לא - כל אותם אלמנטים שמספרים את סיפור הדרך של הכרטיס.

איתן כבל: נקודה נוספת זה כל השאלות הכספיות הנובעות מהמעבר לכרטיס: דמי שימוש, עמלות, כמה גובים, לא גובים.

איתן כבל: ראוי שכל השאלות האלה יובהרו בצורה מסודרת במכתב אליי כפי שאני גם ביקשתי.

איתן כבל: אני לא מבקש, אני תובע שיהיה פרסום כמו שאתם שולחים לי באס אם אס את הודעות שלכם.

איתן כבל: אבל שזה לא יהיה פרסום למיטבי לכת.

איתן כבל: הרבה פעמים שולחים הודעות שמי שמבין אותם זה רק מי ששלח אותן.

איתן כבל: אני מבקש שזה יהיה פרסום קריא, נגיש ומסביר בדיוק לחייל המילואים את האופציות שעומדות בפניו, את העובדה שאם אין לו חשבון בנק או אם הוא מוגבל או אם הוא בין הקיבוץ שדוד מדבר עליו, אז שיידע שיש לו אופציה ושלא ננעלה בפניו האופציה.

איתן כבל: כשלא מסבירים, כשהוא מגיע הוא אומר: מה אני עושה?

איתן כבל: יכול להיות שהוא אפילו עוד לא ניסה לפנות, הוא אפילו לא יודע.

איתן כבל: אבל אם אתה לא נותן את הדברים האלה ומניח אותם לפתחו של חייל, אדם, קצין במילואים או לא, הוא לא יודע.

איתן כבל: לכן, אני מבקש את כל הנתונים האלה.

איתן כבל: ארצה לקבל מכם התייחסות גם שהוצאתם.

איתן כבל: תשלחו לי גם עותק מההודעה לחייל המילואים.

איתן כבל: הרי יש כבר הצטרפות גדולה מאוד לכרטיס, אבל לפחות גם הם צריך לדעת ולקבל הבהרות.

איתן כבל: אני רוצה שתדעו דבר אחד - ישבה כאן יותר מפעם אחת נציגה ממשרד הכלכלה שמציגה את זה שכשכותבים לאדם שמדובר בצ'ופר או הנחה אז רוב הסיכויים שהוא יקנה ושהוא יצטרף.

איתן כבל: אני לא רוצה לתת כאן הרצאה למה אנחנו קונים כשכתוב הנחה או למה אנחנו קונים ב- sale או במחיר מופחת.

איתן כבל: ברוב המקרים אף אחד לא בודק.

איתן כבל: נדמה לך שאתה יודע.

איתן כבל: זו שיטת שיווק שמתחקה עם אופן התנהלות האדם ומוח האדם.

איתן כבל: אותו דבר פה.

איתן כבל: הרוב עשו את זה כי אמרו להם שעושים ושזה בטח יהיה יותר טוב.

איתן כבל: אני מבקש שיהיה פרסום מסודר שיעביר את זה.

איתן כבל: לגבי העברת מידע - אני רוצה שתוציאו לי בצורה מסודרת איזה כללים אתם קבעתם לגבי העברת מידע.

איתן כבל: קודם כל, זה אסור על-פי חוק.

איתן כבל: אנחנו יודעים שזה איסור באיסור מפורש.

איתן כבל: זה לא עכשיו עניין שאתה מודיע לי בטובה שלא תעביר, זה איסור בחוק מאגרי מידע להעביר פרטים ומידע .

איתן כבל: הוועדה הזו עסקה ודנה בזה בצורה מאוד מאוד משמעותית ומעמיקה.

איתן כבל: אז אנא, קחו לתשומת לבכם.

איתן כבל: ואם יש הסכמות כאלה ואחרות, אנחנו רוצים לדעת אותן.

איתן כבל: הנקודה הבאה היא העתיד.

איתן כבל: הרי מה קורה לרובנו?

איתן כבל: אין לנו שמץ של מושג מה יורד לנו, מה לא יורד לנו.

איתן כבל: לי קרה מקרה עם בזק.

איתן כבל: יום אחד הם הודיעו לי שהם נענו לפנייתי לא מזמן לנתק אותי מאיזה תוכנית וזה כשמעולם לא ידעתי שאני בתוכנית הזו.

איתן כבל: הסתבר אז שנפתחה תיבת פנדורה מהודעה סתמית שהם שלחו לי ושהם טוחנים אותי.

איתן כבל: אני לא בדקתי בכלל, שנים טוחנים אותי.

איתן כבל: אגב, זה נכון לרובנו.

איתן כבל: רובנו לא בודקים, וכך הדברים מתנהלים.

איתן כבל: אם יש תוכניות שאתם יודעים לגביהן כבר עכשיו, אני מבקש לדעת לגבי העתיד, שינויים, מעבר במכרז חדש - כל אותם אלמנטים שיכולים לשנות את מצבו של חייל המילואים.

איתן כבל: כי מה שאנחנו עכשיו פה, אלה דברים ברורים, בוודאי אחרי שנקבל את החומר.

איתן כבל: אם יש תוכניות לשינוי כזה או אחר שעלולה להיות בהן מידה אולי או חשש לפגיעה בחייל המילואים, חובתנו לקבל את המידע הזה ולדעת אותו מבעוד מועד, ולקבל החלטה אם אנחנו מעוניינים בכלל ללכת לתהליך הזה - כן או לא.

איתן כבל: דבר אחרון - מירב, אנחנו לא יריבים שלכם.

איתן כבל: אתם אמורים לשרת את חיילי המילואים.

איתן כבל: אני יודע שלפחות חלקכם הגדול, אם לא כולכם, עושה מאמץ גדול בתנאים לא פשוטים כדי לעשות את הדברים הכי טוב שאפשר.

איתן כבל: אנחנו שותפים שלכם.

איתן כבל: צו 8 רק לא מזמן קמו, אבל העמותה של חיילי המילואים שהתחילה כפורום מג"דים ומח"טים וכל חיילי חפ"שים, כבר הרבה שנים פועלת בשטח, מ-95'.

איתן כבל: הרבה בזכות הפעילות הזו השתנה המצב באופן דרמטי.

איתן כבל: היום יש חיילים שלא יודעים אפילו איך היה פעם, אין להם מושג.

איתן כבל: הם מקבלים היום את הדברים כאילו זה ברור מאליו כשעד 95' כשהפעילות החלה, צה"ל ומערכת הביטחון ראו אותנו כברורים מאליהם.

איתן כבל: הקמת כל ההתארגנויות האלה יצרו קצת איזון בתוך המערכת.

איתן כבל: אני מודה לכם.

איתן כבל: אני מצפה לקבל את החומר במהירות.

איתן כבל: תפנימו את הלקח.

איתן כבל: תודה למירב, תודה רבה לכם.